钦定古今图书集成/明伦汇编/氏族典/第121卷 > 陈文颢
## 钦定古今图书集成/明伦汇编/氏族典/第121卷 > 陈文颢

按《宋史漳泉世家》，“洪进子文颢，初为泉州右军散兵
马使、衙内都指挥使，俄权知漳州，朝命漳州刺史。凡
七年，求迁泉州，署行军司马。开宝末，江南平，洪进遣
第三子文𫖮入贡，文𫖮不欲行，乃遣文颢至京师，自
陈愿留以俟父入觐，太祖嘉之。及洪进归朝，授文颢
房州刺史。会升房州为节镇，换康州刺史。端拱初，出”
知同州。咸平初，知耀州，又徙徐州。坐用刑失入，责授
左武卫大将军、知涟水军。上念其父纳土效顺，复以
为康州刺史，留京师。大中祥符初，议冬封，以濮州驰
道所出，命知州事，须置供拟，颇勤至，诏褒之。驾至，召
见劳问，礼毕，改衡州刺史，特给内地刺史奉料。未几，
代还。以老疾累表求致仕，诏免朝。六年卒，年七十二。